CELEX ID: 52015DC0639

--- ENGLISH ---

Document:
$en_document

Summary:
$en_summary

--- DANISH ---

Document:
EUROPA-KOMMISSIONEN
Bruxelles, den 14.12.2015
COM(2015) 639 final
MEDDELELSE FRA KOMMISSIONEN
Investering i job og vækst - maksimering af bidraget fra de europæiske struktur- og investeringsfonde
Indledning
De europæiske struktur- og investeringsfonde (ESI-fondene eller ESIF)
1
har et budget på 454 mia. EUR for 2014-2020 og udgør dermed Den Europæiske Unions (EU's) primære investeringspolitiske redskab.
Senest i 2023
2
vil ESI-fondene have foretaget tilstrækkeligt store investeringer på EU's centrale prioriteringsområder til at tilgodese realøkonomiens behov ved at støtte jobskabelse og få Europas økonomi til på bæredygtig vis at vokse igen. Eksempelvis har medlemsstaterne forpligtet sig til følgende
3
:

Over 2 mio. virksomheder vil modtage støtte fra fondene for at højne deres konkurrenceevne, udvikle produkter, finde nye markeder og skabe nye job.

Investeringer i infrastrukturen skal hjælpe medlemsstaterne til at forbedre befolkningens levevilkår og erhvervslivets konkurrenceevne. Dette er navnlig tilfældet i de mindre udviklede medlemsstater, som dermed bliver i stand til at nå op på samme niveau som de mere udviklede medlemsstater. Bedre adgang til bredbånd af høj kvalitet og til tjenester inden for informations- og kommunikationsteknologi (IKT-tjenester) samt forbedret vandforsyning til millioner af europæere – dette er blot nogle få eksempler på, hvad ESI-fondene forventes at bidrage til.

Som noget helt afgørende vil fondene investere i den europæiske arbejdsstyrkes kvalifikationer og tilpasningsevne og derved give millioner af mennesker, deriblandt mange unge, mulighed for at efteruddanne sig, omskole sig eller starte egen virksomhed. Disse muligheder vil også blive tilgængelige for flygtninge og indvandrere med lovligt ophold.
Perioden efter krisen har givet ekstra motivation til at reformere den planlagte og faktiske anvendelse af ESI-fondene. I en tid med faldende samlede investeringer har det topprioritet at maksimere ESI-fondenes effekt, navnlig fordi de i mange lande udgør hovedparten af de offentlige investeringer. En reform af ESI-fondene har ført til større fokus på resultater, til at midlerne målrettes bedre, og til at investeringerne baseres på bedre strategisk planlægning og evne til at levere resultater. ESI-fondene er blevet et fremtidsorienteret investeringspolitisk redskab, som reelt kan bruges til at imødegå de udfordringer, Europa står over for i dag og i de kommende år.
ESI-fondene bidrager til investeringsplanen for Europa og supplerer Den Europæiske Fond for Strategiske Investeringer (EFSI) på flere måder: Ved at mobilisere offentlige og private investeringer, støtte strukturreformer og forbedre adgangen til finansiering. ESI-fondene vil yde et væsentligt bidrag til gennemførelsen af den nytiltrådte Kommissions politiske prioriteter: Det digitale indre marked, politikkerne vedrørende energiunionen og klimaforandring, det indre marked samt økonomisk styring, alt sammen i tråd med de landespecifikke henstillinger i forbindelse med europæiske semester. Alle ESI-fondenes investeringer har i sidste ende til formål at fremme beskæftigelse, vækst og investeringer i hele Europa med særligt fokus på de mindst udviklede områder. De bidrager desuden til sammen at løfte fælles udfordringer og udnytte fælles muligheder gennem territorialt samarbejde og makroregionale strategier.
I denne meddelelse beskrives de vigtigste resultater af forhandlingerne mellem på den ene side Kommissionen og på den anden medlemsstaternes myndigheder og disses partnere (herunder regionale og lokale aktører) om deres investeringsprogrammer på baggrund af ESIF-reformen. Meddelelsen opfylder kravet i artikel 16, stk. 3, i forordningen om fælles bestemmelser
4
og indeholder nærmere oplysninger om hver enkelt medlemsstat i bilag II.
1. ESIF-INVESTERINGERNE I DEN AKTUELLE SAMFUNDSØKONOMISKE KONTEKST
Stor spredning i økonomiske og sociale tendenser
Den Europæiske Union er gradvist ved at komme sig efter den økonomiske krise med faldende arbejdsløshed, og i 2015 forventes det reale BNP at stige med 1,9 % og blive liggende noget over niveauet inden krisen. Ikke desto mindre forventes den samlede beskæftigelse fortsat at ligge under niveauet for 2008. Krisen eliminerede den gevinst, som den økonomiske konvergens havde betydet for flere europæiske regioner og medlemsstater siden 2000, og dette medførte, at tendensen til mindskelse af regionale skævheder og fattigdom blev vendt om.
Vejen hen imod Europa 2020-målene har været ujævn. Der er gjort betydelige fremskridt, hvad angår tilpasning til klimaforandringer, energi og uddannelse, men ikke med hensyn til at nå målene for beskæftigelse og fattigdomsbekæmpelse. Fremskridtene inden for forskning og innovation har også været begrænsede. Endvidere er regioner, der er mindre udviklede, eller som er overgangsøkonomier, meget dårligere end andre regioner til at nå de fleste af Europa 2020-målene. De bliver nødt til at forbedre deres resultater betydeligt, for at EU skal kunne opfylde sine målsætninger. Det var på denne baggrund, at medlemsstaterne og Kommissionen drøftede ESIF-programmerne for 2014-2020.
ESI-fondene har fået større betydning for de offentlige investeringer og kompenserer for faldende investeringer
Krisen har haft en markant indvirkning på både nationale og regionale budgetter, hvilket har begrænset finansieringen af alle typer af investeringer. De offentlige investeringer i EU faldt med ca. 15 % i realværdi mellem 2008 og 2014. De samlede investeringer faldt ligeledes betydeligt og ligger nu ca. 300 mia. EUR under den historiske norm. Som følge heraf spiller ESI-fondene nu en væsentligt større rolle i samfinansieringen af de offentlige investeringer.
I 2014-2016 forventes det, at ESI-fondenes forpligtelser i gennemsnit vil tegne sig for ca. 14 % af de samlede offentlige investeringer, og i nogle medlemsstater forventes denne andel at nå op på over 70 % (se tabel 1). Dette bidrag til investeringerne styrker den første søjle i investeringsplanen for Europa, nemlig mobilisering af finansielle midler.
Endvidere sikres det, at de knappe investeringsmidler bliver anvendt optimalt gennem tættere sammenhæng og synergier, både internt mellem ESI-fondene og mellem dem og andre af EU's finansieringsinstrumenter såsom Horisont 2020, Life+, Asyl-, Migrations- og Integrationsfonden, Cosme, Erasmus+ og Connecting Europe-faciliteten.
Nye rammer skal effektivisere ESI-fondene
Som følge af de erfaringer man har indhøstet i tidligere programmeringsperioder og under hensyntagen til behovet for bedre udnyttelse af ESI-fondene, blev der med forordningerne for 2014-2020 indført en række væsentlige reformer. Der er en klar tendens i retning af en mere målrettet politik, en stærkere resultatorientering, faste rammebetingelser for investeringer, mere samordnet brug af midler fra ESI-fondene gennem den fælles strategiske ramme samt bedre sammenhæng mellem EU's prioriteter og regionale behov.
Tabel 1: ESIF-midlernes andel af de offentlige investeringer 2014-2016
5
Det europæiske semester og de landespecifikke henstillinger spiller en vigtig rolle
Kommissionens udgangspunkt for drøftelser med medlemsstaterne om finansieringsprioriteterne for partnerskabsaftaler og programmer for perioden 2014-2020 er forankret i Europa 2020-målene, de relevante landespecifikke henstillinger i forbindelse med det europæiske semester samt socioøkonomiske analyser på medlemsstatsplan og regionalt plan.
Over to tredjedele af de landespecifikke henstillinger, der blev vedtaget i 2014, var relevante for de samhørighedspolitiske investeringer og er blevet taget i betragtning i medlemsstaternes programprioriteter. Eksempler på landespecifikke henstillinger, hvor midlerne skal understøtte reformer:

forbedring af og bedre adgang til arbejdsmarkedet og uddannelsessystemerne

styrkelse af forskning, udvikling og innovation

større investeringer i bæredygtig energi såsom energieffektivitet og vedvarende energikilder

udvikling af sundhedssektoren

bedre adgang til finansiering

et forbedret erhvervsklima

udvidet administrativ kapacitet.
I de kommende år vil fremtidige landespecifikke henstillinger, hvor det er relevant, udløse justeringer af ESIF-programmerne, også på initiativ af Kommissionen, for at sikre Kommissionens støtte til strukturreformer i medlemsstaterne. Dette viser, at der findes en tæt sammenhæng mellem ESI-fondene, det europæiske semester og EU's økonomiske prioriteter i en række medlemsstater, som har fået landespecifikke henstillinger, der er relevante for ESI-fondene. Dette bidrager til den tredje søjle i investeringsplanen for Europa, nemlig et bedre investeringsmiljø.
Et bedre investeringsmiljø
Med baggrund i tidligere erfaringer med utilstrækkelig planlægning på vigtige investeringsområder blev der indført forhåndsbetingelser som led i reformen af ESI-fondene. Disse betingelser indebærer, at de lovgivningsmæssige og politiske rammer skal være på plads, og at der skal være tilstrækkelig administrativ kapacitet, inden man foretager investeringer. Betingelserne dækker de fleste investeringsområder, herunder forbedring af regionale strategier for intelligent specialisering inden for forskning, udvikling og innovation såvel som strategiske planer for vand- og transportsektoren, aktiv inklusion, sundhedsydelser samt uddannelse og erhvervsuddannelse.
Ca. 75 % af alle forhåndsbetingelser var opfyldt på det tidspunkt, hvor programmerne blev godkendt, men 750 var ikke (f.eks. masterplaner for transport til underbygning af transportinvesteringer). Der er aftalt handlingsplaner med Kommissionen for opfyldelse af disse inden udgangen af 2016. Disse planer vil gøre de ESIF-støttede investeringer mere effektive og produktive og vil desuden påvirke øvrige offentlige og private investeringer og medvirke til, at EU's lovgivning og politikker bliver håndhævet i medlemsstaterne.
Tematisk koncentrering af ressourcer og integrering af bæredygtig udvikling i ESIF-støtten
I de tilfælde, hvor tidligere erfaringer viste, at tilførsel af ESIF-midler ikke havde den ønskede virkning som følge af mangel på kritisk masse, er der blevet der indført skærpede krav for at sikre, at ESI-fondene i 2014-2020 fokuserer på centrale investeringsområder og de flaskehalsproblemer, der bremser væksten. Takket være drøftelser mellem Kommissionen og medlemsstaterne er medlemsstaterne ofte gået længere, end lovgivningen kræver, med hensyn til tematisk koncentrering af EFRU's ressourcer, og investeringerne er nu mere fokuserede på SMV-støtte, på fremme af lavemissionsøkonomien og på styrkelse, efter behov, af grundlæggende infrastruktur i mindre udviklede regioner.
Fordi det er nødvendigt her og nu at udvikle den menneskelige kapital, har medlemsstaterne i forhold til den foregående programmeringsperiode tildelt en større andel af budgettet for samhørighedspolitikken til ESF. Både minimumsandelen for ESF og minimumstildelingen til social inklusion er oversteget
6
, hvilket viser betydningen af, at der bliver foretaget investeringer på disse områder. ESF koncentrerer finansieringen på følgende fem prioritetsområder: aktiv inklusion, adgang til beskæftigelse, bæredygtig integration af unge på arbejdsmarkedet, længere skolegang samt livslang læring.
Bæredygtig udvikling og klimahensyn er blevet integreret i al ESIF-støtte (eksempelvis gennem finansielle bevillinger, strategiske miljøvurderinger og integrering af miljøkrav i udvælgelsen af projekterne). Medlemsstaterne har også vist stor vilje til at reagere på klimaforandringerne ved at afsætte 25 % af ESIF-midlerne – svarende til over 114 mia. EUR – til foranstaltninger til begrænsning af og tilpasning til klimaforandringerne. Hermed vil ESI-fondene yde kraftig støtte til at opfylde EU's målsætning om at bruge mindst 20 % af EU-budgettet på klimatiltag.
Øget fokus på resultater og præstationer
Trods tidligere krav om målsætninger, indikatorer og mål er disse ikke blevet anvendt systematisk og konsekvent. De forbedringer, der er blevet indført for perioden 2014-2020, sikrer, at programmerne har en tydeligere resultatorientering, og at investeringsbehovene er knyttet til specifikke målsætninger og prioriteter med tilsvarende resultatindikatorer og -mål. Hvert program har en resultatbaseret ramme, og resultaterne vil blive vurderet i forhold til denne ramme. Dette gør det muligt at sikre en gennemsigtig rapportering og evaluering af fremskridtene hen imod målene for hvert enkelt program.
Endvidere vil resultatreserven på 6 % af de nationale tildelinger, som er afsat til fordeling i 2019, tilgodese de programmer, der gør størst fremskridt hen imod de aftalte delmål.
Finansielle instrumenter fungerer som løftestang
Takket være de finansielle instrumenters løftestangseffekt har de større virkning end tilskud til de samme politikområder ville have haft. For perioden 2014-2020 er der indført en stærkere ramme for at fremme udbredelsen af finansielle instrumenter (lån, garantier og egenkapital) på politikområder, hvor investeringerne giver finansielle afkast, der gør det muligt for støttemodtagerne at tilbagebetale i det mindste en del af den modtagne støtte.
Denne tendens er blevet styrket med 
investeringsplanen for Europa
, hvori Kommissionen kraftigt opfordrer til, at der benyttes finansielle instrumenter fremfor traditionelle tilskud ved ESIF-finansiering på områder såsom SMV-støtte, CO
2
-reduktion, miljø- og ressourcemæssig effektivitet, IKT, bæredygtig transport samt forskning og innovation. Som det fremgår af investeringsplanen, forventes det, at de midler, der er afsat til innovative finansielle instrumenter i perioden 2014-2020, vil få en direkte forstærkende effekt, afføde yderligere investeringer på 40-70 mia. EUR og endda få en endnu højere multiplikatoreffekt på realøkonomien ved at tiltrække private investeringer.
Som følge af drøftelser med medlemsstaterne er de planlagte bevillinger fra samtlige ESI-fonde til finansielle instrumenter steget betydeligt (se tabel 2). For at øge synergien og komplementariteten mellem ESI-fondene og Den Europæiske Fond for Strategiske Investeringer (EFSI) maksimeres udsender Kommissionen en brochure til medlemsstaterne og de øvrige berørte parter. Derudover ligger der et potentiale i at kombinere midler fra ESI-fondene med finansielle instrumenter under Horisont 2020 og andre EU-programmer, hvortil der også bliver ydet vejledning.
Tabel 2: ESIF-midler tilført gennem finansielle instrumenter i perioderne 2007-2013 og 2014-2020 (i mio. EUR)
Forenkling
Forenkling er en vigtig faktor for adgangen til finansiering og anerkendes som en løbende proces, hvorigennem man definerer og iværksætter enkle, men fornuftige gennemførelsespraksisser. Den nye lovgivningsmæssige ramme giver rig mulighed for forenkling, navnlig i forbindelse med fælles regler for støtteberettigelse, forenklede omkostninger samt eforvaltning ("egovernance"). I partnerskabsaftaler og programmer har medlemsstaterne givet en sammenfatning af de tungeste administrative byrder for støttemodtagerne (primært ansøgnings- og betalingsprocedurer, men også revision og kontrol, rapportering og projektforberedelse) samt planlagte forenklingstiltag, der skal afhjælpe disse. Overordnet set viser erfaringerne, at der er plads til selvrefleksion, og at medlemsstaterne kan lære af hinandens forskellige praksisser.
Som reaktion herpå har Kommissionen oprettet Højniveaugruppen af Uafhængige Eksperter vedrørende Overvågning af Forenkling for de Europæiske Struktur- og Investeringsfondes Støttemodtagere. Denne gruppe har til opgave at definere både god og dårlig praksis og hjælpe med at formidle forenklingsmuligheder over for medlemsstaternes myndigheder. Dens arbejde vil kunne bidrage til at opfylde de generelle målsætninger om bedre regulering og føre initiativet "et resultatorienteret EU-budget" ud i livet.
Bedre partnerskab og flerniveaustyring for bedre programmer og programimplementering
I perioden 2014-2020 er det endnu vigtigere end før at leve op til partnerskabsprincippet. Dette indebærer et tæt samarbejde mellem offentlige myndigheder, erhvervslivets interesseorganisationer og arbejdsmarkedets parter samt organer, der repræsenterer civilsamfundet, i løbet af hele udarbejdelsen, gennemførelsen, overvågningen og evalueringen af programmet med henblik på at opnå et bredt kollektivt engagement og ejerskab og programmer af høj kvalitet. Kommissionen har i sin adfærdskodeks
7
opstillet minimumsstandarder for, hvordan et velfungerende partnerskab skal tilrettelægges: det bør sikre, at de relevante interessenter inddrages i processen, og at der indhentes holdningstilkendegivelser fra dem under åbne høringer.
Kommissionen har lagt særlig vægt på, hvordan medlemsstaterne inddrager partnere i partnerskabsaftaler og programmer. Responsen har generelt været positiv, og de betænkeligheder, Kommissionen har fået kendskab til, er blevet påpeget over for de nationale myndigheder. Endvidere gennemfører de enkelte medlemsstater partnerskabsprincippet forskelligt, alt afhængigt af deres nationale forvaltningsstruktur og kultur. En styrkelse af partnerskabskulturen er en tidskrævende proces, og resultaterne bliver først synlige på mellemlang og lang sigt.
Øget fokus på det lokale niveau og bekæmpelse af koncentration af regionale udfordringer
For at give mulighed for større fleksibilitet i udformningen af tilførsel af ESIF-midler baseret på behovene i det pågældende område er der indført nye og forbedrede mekanismer:

Integrerede territoriale investeringer gør det muligt at kombinere finansiering fra forskellige ESIF-programmer til at støtte gennemførelsen af territoriale udviklingsstrategier. I 20 medlemsstater vil man gøre brug af integrerede territoriale investeringer på områder, der spænder lige fra fattige bykvarterer til storbyområder og fra kulturarvsruter til egne, der er ramt af økonomisk omstrukturering.

Støtten til strategier for bæredygtig byudvikling, hvor kommuner og bymyndigheder spiller en rolle i gennemførelsen, vil overstige 16 mia. EUR (9,9 % af det samlede EFRU-budget og dermed over målet på 5 %), og dertil kommer, at der i en række medlemsstater vil være betydelige bevillinger fra ESF. Hovedparten af midlerne vil gå til at støtte byområderne i deres styring af omstillingen til lavemissionsøkonomi gennem investeringer i energieffektivitet og vedvarende energi, bæredygtig mobilitet i byerne og forbedring af bymiljøet. Der vil også blive brugt EFRU-midler på udbedring af fysiske mangler og bekæmpelse af sociale problemer i byområderne.

Lokal udvikling styret af lokalsamfundene giver lokale aktionsgrupper mulighed for at gennemføre strategier for jobskabelse og vækst og fremme social inklusion ved at kombinere midler fra forskellige EU-fonde. I løbet af programmeringsperioden vil lokaludvikling styret af lokalsamfundene modtage støtte på over 12 mia. EUR fra flere fonde. Inden for udvikling af landdistrikterne vil over 2 500 lokale strategier nå ud til halvdelen af EU's landbefolkning, mens EHFF vil støtte omkring 280 lokale strategier i samfund langs kysterne og inde i landet. 17 af medlemsstaterne vil også støtte strategier for lokal udvikling under samhørighedspolitikken.

23 medlemsstater deltager i en eller flere makroregionale strategier og/eller havområdestrategier, hvilket giver dem mulighed for at udforme og gennemføre deres nationale og regionale prioriteter på en mere effektiv og koordineret måde, så det fælles potentiale udnyttes optimalt. Samtlige makroregionale strategier (for Østersøområdet, for Donauområdet, for området omkring Adriaterhavet og Det Joniske Hav og for Alperegionen)
8
og havområdestrategien for Atlanterhavet er for perioden 2014-2020 integrerede i ESIF-programmerne.

Alle ESI-fondene anvendes aktivt til tværnationalt samarbejde.

Der er afsat særlige bevillinger til at dække de specifikke behov i områder såsom regionerne i den yderste periferi, tyndt befolkede egne samt medlemsstater, der er bjergrige eller består af øer. Endelig bliver midler til territorialt samarbejde nu i højere grad anvendt til at løse fælles udfordringer.
2. FORVENTEDE RESULTATER AF ESIF-PROGRAMMERNE
9
For perioden 2014-2020 er der afsat 454 mia. EUR fra ESI-fondene til at fremme jobskabelse og vækst. National medfinansiering forventes at beløbe sig til mindst 183 mia. EUR, så de samlede investeringer bliver på 637 mia. EUR.
ESI-fondene er underlagt en fælles lovgivnings- og strategiramme i hele EU. Hver enkelt medlemsstat har en partnerskabsaftale, der samler midler fra op til fem ESI-fonde. Nedenfor gives en oversigt over de forventede resultater af den ESIF-finansiering, der kanaliseres gennem 456 nationale (tematiske) og regionale programmer og gennem Interregs 79 samarbejdsprogrammer. I bilag II findes nærmere oplysninger om ESI-fondene i medlemsstaterne, og i bilag I findes nærmere oplysninger om Interreg-programmerne.
I bilag IV gives et overblik over tidsrammen for godkendelse af partnerskabsaftaler, som blev indgået, og partnerskabsprogrammer, som blev gennemført, efter at lovgivningen blev vedtaget i slutningen af 2013.
2.1 Udvikling inden for forskning og innovation, IKT samt SMV'er
ESI-fondene bidrager med 121 mia. EUR til at opfylde EU's målsætninger om intelligent vækst og medvirker dermed til at forbedre forskning og innovation, SMV'ernes konkurrenceevne og det digitale indre marked. Disse investeringer i realøkonomien forventes at styrke virksomheders og højere læreanstalters forskningskapacitet, muliggøre oprettelse af virksomhedsvæksthuse og teknologicentre, give adgang til risikovillig kapital og lån, understøtte opbygning af klyngepartnerskaber, igangsætte innovationsøkosystemer, øge udbuddet af avancerede tjenester, stimulere samarbejde i europæiske værdikæder for at styrke det indre marked og industrigrundlaget samt fremskynde en genopblomstring af landdistrikterne i Europa.
Styrkelse af forskning og innovation – en topprioritet for stedbaseret økonomisk omstilling
Strategier for intelligent specialisering (RIS3) er hjørnestenen i investeringer i forskning og innovation. De er en forudsætning for EFRU-finansiering og medregnes også i forbindelse med ELFUL-finansiering. De udgør de politiske rammer for en stærk støtte til forskning og innovation, som bygger på dokumenteret viden og inddragelse af interessenter, tager afsæt i regionale styrkeområder og følger en fælles arbejdsmetode. Denne forudsætning har udløst et paradigmeskift i den måde, hvorpå innovationspolitik gennemføres, og medført en ændret holdning til regional planlægning, der bygger på aktiv medvirken af de berørte parter. Desuden forventes den at bidrage til kapacitetsopbygning i de offentlige forvaltninger, hvilket igen vil fremme synergier med Horisont 2020 og forbedre kvaliteten og effekten af investeringer i forskning og innovation.
I samtlige medlemsstater og regioner i EU påtænker man at investere i forskning og innovation. Der er især fokus på aktiviteter, der tilskynder til innovation blandt SMV'er, såsom væksthusordninger, kuponordninger, innovation inden for processer, design og service, samarbejde mellem universiteter og virksomheder samt dannelse af klynger og netværk. Der påtænkes desuden væsentlige bevillinger til infrastruktur og udstyr til offentlig og privat forskning og innovation, supporttjenester, teknologioverførsel og udvikling af innovative løsninger, der skal løfte samfundsmæssige udfordringer inden for eksempelvis energi, miljø og det aldrende samfund. Nedenfor følger nogle nøgletal for de forventede resultater:

129 460 virksomheder vil modtage støtte til at øge deres kapacitet inden for forskning og innovation, og 71 250 af dem vil samarbejde med forskningsinstitutioner.

Der vil blive skabt 29 370 nye forskningsarbejdspladser, og faciliteterne for 71 960 nuværende forskere vil blive forbedret.

Projekterne vil hjælpe virksomhederne til at lancere 15 370 nye produkter.

De private investeringer på 9,9 mia. EUR, som modsvarer den offentlige støtte til projekter inden for forskning og innovation, udgør ca. 6 % af erhvervslivets årlige udgifter til forskning og udvikling i EU.

I landdistrikterne vil over 3 000 innovationsprojekter modtage støtte, og over 12 000 projekter i landbrugs-, fødevare- og skovbrugssektoren vil modtage støtte til at udvikle nye arbejdsmetoder, processer og teknologier. 3,9 mio. landbrugsbedrifter og andre SMV'er i landdistrikterne vil få tilbudt uddannelse, og 1,4 mio. støttemodtagere vil modtage rådgivning.
Støtte til det digitale indre marked
ESI-fondenes investeringer vil bidrage til opfyldelse af målsætningerne for det digitale indre marked. Forbedret bredbåndsinfrastruktur vil give forbrugere og virksomheder bedre adgang til digitale varer og tjenesteydelser, ikke mindst i landdistrikterne. Forbedret e-forvaltning og interoperabilitet vil øge omkostningseffektiviteten og kvaliteten af den service, der leveres. Digitaliseringen af virksomheder vil medvirke til integration af nye teknologier og forvaltning af omstillingen til et intelligent industrielt system.
Blandt de forventede resultater kan nævnes:

14,6 mio. yderligere husstande vil få adgang til højhastighedsbredbånd gennem EFRU-støtte.

18,8 mio. indbyggere i landdistrikterne vil få nye eller forbedrede IKT-tjenester eller infrastruktur via ELFUL.

77 500 virksomheder vil modtage støtte fra EFRU til at fremme anvendelsen af IKT-tjenester og udvikle IKT-produkter.
Støtte til vækst i Europas små og mellemstore virksomheder
ESI-fondene vil fremme innovation blandt SMV'erne og bidrage til et stærkere og mere fair indre marked med et styrket industrigrundlag. Dette vil de gøre ved hjælp af støtte til forskning og innovation, erhvervsudvikling, iværksætteri, væksthusordninger, teknologioverførsel, energieffektivitet, industriklynger samt bedre supporttjenester for SMV'er. Næsten halvdelen af denne støtte vil blive ydet gennem finansielle instrumenter. Følgende resultater forventes:

Der vil blive ydet støtte til ca. 801 500 virksomheder til direkte skabelse af 354 300 nye job. Kombineret med støtte til virksomhederne til forskning og innovation indebærer dette, at 5 % af alle EU's små og mellemstore virksomheder og 8 % af alle nye virksomheder vil modtage finansiel støtte fra EU.

396 500 mikrovirksomheder og små og mellemstore virksomheder (herunder andelsvirksomheder og socialøkonomiske virksomheder) vil modtage støtte til at investere i udvikling af menneskelig kapital og personlige, arbejdsrelaterede færdigheder.

Over 334 000 virksomheder i landdistrikterne vil øge deres konkurrenceevne. Endvidere vil ca. 138 000 landbrugere modtage støtte til at deltage i kvalitetsorienterede ordninger, og næsten 129 000 landbrugere vil få støtte til at deltage i producentorganisationer. 30 000 landbrugere vil få hjælp til at oprette og indgå i korte forsyningskæder og lokale markeder.

Støtten i fiskerisektoren vil hovedsagelig udgøres af støtte til ikke-industrielt småfiskeri, som er af stor social, økonomisk og kulturel betydning for lokalsamfundene langs kysterne, navnlig i Middelhavsområdet. Det forventes, at der vil blive skabt over 10 200 nye arbejdspladser inden for fiskeri- og akvakultursektoren og at andre 85 000 vil blive bibeholdt.
2.2 Miljø, klimaforandringer, energi og transport
ESI-fondene vil være afgørende for bæredygtig vækst i Europa og vil komme både mennesker, virksomheder og miljø til gode. Programmerne vil med et budget på 193 mia. EUR – det højeste EU-budget nogensinde for investeringer i energi, miljø, klima, risikohåndtering og bæredygtig transport – bidrage væsentligt til at opfylde målsætningerne for centrale EU-politikker såsom energiunionen og til at styre Europa i retning af en lavemissionsøkonomi. De vil desuden skabe forretningsmuligheder og grønne job i sektorer, der har stort vækstpotentiale og generelt har udvist modstandsdygtighed i krisetider
10
.
Støtten fra ESI-fondene til hav- og kystregioner forventes at nå op på mindst 7,9 mia. EUR i investeringer, der er rettet mod initiativer vedrørende blå vækst, herunder transport til havs, vedvarende energi, turisme i kystegnene, bioteknologi samt akvakultur.
Støtte til energiunionen og lavemissionsøkonomien
ESI-fondene vil støtte udviklingen af energiunionen ved mere end at fordoble de midler, der er afsat til fremme af lavemissionsøkonomien, til 45 mia. EUR i perioden 2014-2020, hvilket skal sætte skub i gennemførelsen af EU-lovgivning og sikre finansiering af initiativer til fjernelse af administrative og tekniske hindringer.
Der vil blive lagt særlig vægt på energieffektivitet for at opnå følgende forventede resultater:

Huse med i alt 875 000 husstande vil blive renoveret med henblik på at mindske energiforbruget.

Offentlige bygninger vil anvende 5,2 TWh mindre energi om året, end de gør nu.

Over 57 000 virksomheder, hovedsagelig SMV'er, og 18 000 landbrugsbedrifter vil blive drevet med forbedret energieffektivitet.

Adskillige fiskerfartøjer, der er forældede eller har overdimensionerede motorer, vil blive skiftet ud.
Disse forbedringer vil hjælpe EU til at nå sine mål for energieffektivitet og føre til lavere energiregninger, bedre leve- og arbejdsvilkår, lokale arbejdspladser og mere konkurrencedygtige virksomheder.
Et andet centralt investeringsområde er produktion af lavemissionsenergi og udvikling af energiforsyningsnet, der er bedre sammenkoblede, mere moderne og lettere at administrere, dvs. "intelligente net". Investeringerne inden for dette område forventes at betyde:

Yderligere 7 670 MW energikapacitet fra vedvarende energi (hvilket næsten svarer til den nuværende samlede elforsyningskapacitet i Kroatien og Slovenien)

Tilslutning af yderligere 3,3 mio. energiforbrugere til intelligente net

Bedre sammenkobling af energiforsyningsnettet - i seks medlemsstater påtænker man at bruge ca. 2 mia. EUR på intelligent infrastruktur på el- og gasområdet for at fjerne flaskehalse.
Omstillingen til lavemissionsøkonomi støttes også i landdistrikterne, og blandt de forventede resultater kan nævnes:

4 mio. hektar landbrugs- og skovbrugsarealer vil blive omfattet af støtte til kulstofbinding eller naturbevarelsestiltag.

7,6 % af samtlige landbrugsarealer vil blive omfattet af forvaltningskontrakter med det formål at støtte lavere udledning af drivhusgasser og ammoniak.

Alternative investeringer i bæredygtige vedvarende energikilder vil indbringe i alt 2,7 mia. EUR.
Samlet set vil ESI-fondene bidrage direkte til en anslået reduktion af den årlige udledning af drivhusgasser med ca. 30 mio. ton CO
2
-ækvivalenter, hvilket svarer til ca. 50 % af Sveriges eller Ungarns udledning.
Investering i miljøbeskyttelse og ressourceeffektivitet
Miljøbeskyttelse vil fortsat modtage betydelig støtte med udvidet anvendelsesområde og fokus på innovative løsninger. Det er en forudsætning for finansieringen, at EU's centrale miljølovgivning bliver gennemført (eksempelvis vedrørende miljøkonsekvensvurderinger). Dette vil hjælpe vand- og affaldssektorerne i mange medlemsstater i deres arbejde med byfornyelse, fremme naturbeskyttelsen, sætte EU's industrier i stand til at blive mere ressourceeffektive og bidrage til opfyldelse af EU's målsætninger for en cirkulær økonomi. Ved hjælp af territoriale samarbejdsprogrammer vil den fælles forvaltning af fælles naturressourcer blive styrket og økosystemtjenester vil blive udviklet. Blandt de forventede resultater af investeringerne på dette område kan nævnes:

16,9 mio. mennesker vil drage fordel af forbedret spildevandsrensning, mens 12,4 mio. mennesker vil få gavn af forbedret vandforsyning, svarende til 56 % af dem, der i øjeblikket mangler adgang til den offentlige vandforsyning.

Kapaciteten til genanvendelse af fast affald udvides med 5,8 mio. ton om året.

Et samlet areal på 6,4 mio. hektar vil blive omfattet af forbedret beskyttelse og forvaltning af naturhabitater.

Støtte til kultur- og naturarvslokaliteter vil føre til 39 mio. flere besøg årligt.
Blandt de forventede resultater i landdistrikterne kan nævnes:

På 17,4 % af landbrugsarealerne (30,6 mio. hektar) og 3,5 % af skovarealerne (4,1 mio. hektar) vil beskyttelsen af biodiversiteten blive forbedret.

10 mio. hektar af EU's landbrugsarealer (5,7 % af de opdyrkede arealer) vil blive omfattet af støtte til økologisk landbrug.
Medlemsstaterne vil anvende støtte fra EHFF til at opnå en mere bæredygtig udnyttelse af havets biologiske ressourcer og mindske miljøbelastningen (bl.a. ved at fremme selektive fangstmetoder) via investeringer, der modvirker utilsigtede fangster og øger merværdien af fiskeriprodukter.
Endelig vil de fleste af medlemsstaterne bruge ESIF-midler på forvaltning, genopretning og overvågning af Natura 2000-områder i tråd med EU's politik for natur og biodiversitet.
Klimaforandringer og risikoforebyggelse
Investeringerne i tilpasning til klimaforandringer og risikoforebyggelse omfatter en bred vifte af tiltag, herunder forebyggelse af oversvømmelser og økosystembaserede foranstaltninger såsom grøn infrastruktur, som har til formål at beskytte 13,3 mio. mennesker mod oversvømmelse og 11,8 mio. mennesker mod skovbrande og samtidig påvirke beskæftigelsen og væksten positivt.
Derudover er der blevet indført en ny type risikostyringsinstrument under ELFUL, som omfatter støtte til forsikringspræmier, oprettelse af investeringsforeninger og et indkomststabiliseringsredskab. 14 medlemsstater har tilført et samlet beløb på 2,7 mia. EUR i offentlige udgifter til risikostyringsredskaber, der vil komme ca. 635 000 landbrugsbedrifter til gavn.
På politikområdet hav og fiskeri vil støtte til udskiftning af ineffektive motorer eller bortskaffelse af forældede fiskefartøjer bidrage til øget energieffektivitet.
Støtte til bæredygtig transport
Transport er en nøglesektor, som bidrager til en bæredygtig økonomisk og social udvikling i EU's regioner.
ESI-fondene vil finansiere infrastrukturprojekter, der har til formål at udfylde huller og fjerne flaskehalse, navnlig i de mindre udviklede medlemsstater og regioner. Projekterne omfatter bl.a.:

Anlæggelse eller modernisering af 7 515 km jernbanestrækninger, hvoraf 5 200 km vil indgå i det transeuropæiske transportnet.

Anlæggelse af 3 100 km nye vejstrækninger, hvoraf 2 020 km vil indgå i det transeuropæiske transportnet, og modernisering af 10 270 km vejstrækninger, hvoraf 798 km vil indgå i det transeuropæiske transportnet. De i alt 2 818 km TEN-T-veje, som skal anlægges eller moderniseres, svarer til 5 % af det transeuropæiske transportnet.

Anlæggelse eller modernisering af 748 km sporvogns- og metrostrækninger.

Anlæggelse eller modernisering af 977 km indre vandveje.
Derudover vil ESI-fondene yde betydelig støtte til at gøre transporten i Europa grønnere og mere effektiv, f.eks. ved at:

forbedre forbindelserne mellem forskellige transportformer (multimodaliteten)

støtte omstillingen til mere bæredygtige transportformer såsom tog og anden offentlig transport, cykling og gang i byområder

fremme anvendelsen af intelligente transportsystemer og infrastruktur, der muliggør brugen af alternative brændstoffer.
2.3 Beskæftigelse, social inklusion og uddannelse
I alt vil der blive investeret 120 mia. EUR på dette område, overvejende finansieret af ESF, men også med støtte fra de øvrige ESI-fonde.
Fremme af bæredygtig beskæftigelse af høj kvalitet
I overensstemmelse med de landespecifikke henstillinger vil ESI-fondene fremme aktive arbejdsmarkedsforanstaltninger, deriblandt forbedring af adgangen til arbejdsmarkedet, styrkelse af arbejdsmarkedets institutioner samt arbejdstagermobiliteten. Fondene vil fokusere på de målgrupper, der har størst behov for støtte, f.eks. langtidsledige, ikke-erhvervsaktive og arbejdsløse unge samt ældre arbejdstagere. Det er desuden målet med investeringerne i beskæftigelse at bidrage til en bedre balance mellem arbejde og privatliv, at fremme ligestillingen mellem kvinder og mænd og aktiv og sund aldring samt at støtte jobskabelsen ved at forbedre mulighederne for selvstændig erhvervsvirksomhed, iværksætteri og virksomhedsetablering, herunder også for mikrovirksomheder og små virksomheder.
Denne støtte til beskæftigelsen forventes at:

forbedre chancerne for at finde arbejde for 10 mio. af de arbejdsløse i EU

sikre, at 2,3 mio. mennesker kommer i beskæftigelse, herunder selvstændig erhvervsvirksomhed, takket være ESF-bevillinger

hjælpe 237 700 mennesker til at kunne deltage i lokale mobilitetsinitiativer eller fælles initiativer inden for beskæftigelse og videreuddannelse på tværs af grænserne.
Fremme af social inklusion
Med ESI-fondenes bidrag til social inklusion vil der hovedsageligt blive fokuseret på de udfordringer, der er påpeget i de landespecifikke henstillinger, så der vil blive givet støtte til udsatte personer, sundhedssystemer og langtidspleje. Disse investeringer har til formål at sikre tilgængeligheden og effektiviteten af social- og sundhedsydelser og at fremme romaernes integration. Der vil blive brugt mindst 1,5 mia. EUR på at støtte marginaliserede befolkningsgrupper som f.eks. romaerne.
Man forventer følgende resultater:

Støtte til 2,6 mio. ikke-erhvervsaktive

Bedre vilkår for 2 til 2,5 mio. dårligt stillede

Forbedrede sundhedstjenester til gavn for 41,7 mio. mennesker, herunder investeringer i esundhed.
Der er afsat 4,5 mia. EUR til EFRU-investeringer i social infrastruktur, som målrettes lokalsamfundsbaserede sociale tjenesteydelser for udsatte grupper (handicappede, børn, ældre og sindslidende).
I forbindelse med den aktuelle flygtningekrise kan ESI-fondene også støtte flygtninge og asylansøgere og deres familier. Denne støtte omfatter foranstaltninger, der letter adgangen til arbejdsmarkedet og fremmer social inklusion, såsom uddannelse (herunder skolegang for børn), erhvervsuddannelse, boliganvisning, "kvikskranker", rådgivning, coaching og sprogkurser.
Investering i uddannelse og erhvervsuddannelse
ESI-fondene vil investere i uddannelse og erhvervsuddannelse. De fleste af medlemsstaterne vil afsætte penge til dels at gøre uddannelser og erhvervsuddannelser mere relevante, dels at lette overgangen fra uddannelse til arbejdsliv og livslang læring. De fleste af bevillingerne på dette område vil imidlertid gå til at forebygge kort skolegang og fremme lige adgang til uddannelse af høj kvalitet på førskole-, grundskole- og gymnasieniveau. Videregående uddannelse, lære- og praktikpladser samt uddannelsesinfrastrukturer vil også blive støttet.
Det forventes, at:

4,1 mio. mennesker under 25 år vil modtage støtte

2,9 mio. mennesker vil tilegne sig en kvalifikation

400 000 mennesker vil påbegynde en uddannelse eller erhvervsuddannelse efter at have modtaget støtte

6,8 mio. unge i 15 medlemsstater vil kunne benytte sig af nye eller forbedrede børnepasnings- og uddannelsesfaciliteter.
Derudover vil investeringer i uddannelsesinfrastruktur føre til 
bedre adgang til uddannelse af høj kvalitet og til et fald i antallet af elever, der forlader skolen tidligt, til forbedrede og moderniserede uddannelsessystemer, der er nødvendige for opkvalificering af arbejdsstyrken samt til skabelse af nye arbejdspladser.
Ca. 10 % af EHFF's budget vil blive anvendt til erhvervsrettet uddannelse og livslang læring for erhvervsaktive inden for fiskeri og akvakultur og deres partnere. Dette omfatter diversificering af aktiviteterne i lokalsamfundene, især for kvinder og unge.
Ungdomsbeskæftigelsesinitiativet
20 af medlemsstaterne er berettigede til at omfattes af ungdomsbeskæftigelsesinitiativet, som er integreret i 34 ESF-programmer. Ungdomsbeskæftigelsesinitiativet blev lanceret i 2013 og var opført på budgettet for 2014 og 2015 med henblik på at opnå konkrete resultater i bekæmpelsen af den høje ungdomsarbejdsløshed. Det løber frem til udgangen af 2018.
Medlemsstaterne vil anvende midler, der er afsat til ungdomsbeskæftigelsesinitiativet, til at investere i lærlingeuddannelser, praktikophold og job af høj kvalitet, som kan bidrage til at sikre en varig integration af unge på arbejdsmarkedet og øge deres beskæftigelsesegnethed. Dette vil være til støtte for en central politisk målsætning for EU på dette område, jf. Rådets henstilling om oprettelsen af en ungdomsgaranti (2013). Gennemførelsen af ungdomsbeskæftigelsesinitiativet forventes at nå sit højdepunkt – både med hensyn til økonomiske fremskridt og deltagernes resultater – i 2016-2018.
Det forventes, at gennemførelsen af ungdomsbeskæftigelsesinitiativet vil:

hjælpe 3,1 mio. arbejdsløse eller ikke-erhvervsaktive deltagere til at fuldføre et projekt i initiativets regi

bidrage til, at 1,6 mio. arbejdsløse eller ikke-erhvervsaktive deltagere får tilbudt ansættelse, videreuddannelse, læreplads eller praktikophold, når initiativet er afsluttet

støtte 1,3 mio. arbejdsløse eller ikke-erhvervsaktive deltagere i at påbegynde en uddannelse eller erhvervsuddannelse, tilegne sig formelle kvalifikationer eller finde beskæftigelse, herunder selvstændig erhvervsvirksomhed.
Selv om støtteberettigelsen for udgifter i forbindelse med ungdomsbeskæftigelsesinitiativet blev fastlagt tidligt (den 1. september 2013), blev gennemførelsen indledt sent og forløb forholdsvis langsomt i 2014. Finansiel likviditet blev udpeget som værende et problem, som blev afhjulpet ved at hæve forhåndsfinansiering for initiativets budgetpost for 2015 til 30 %.
2.4 Styrkelse af den institutionelle kapacitet og effektivisering af den offentlige forvaltning
Kvaliteten af den offentlige forvaltning har direkte indflydelse på de økonomiske forhold og er derfor afgørende for at stimulere produktivitet, konkurrenceevne og vækst. Det er blevet fastslået i de årlige vækstundersøgelser for de seneste fire år, at medlemsstaterne er nødt til at forbedre kvaliteten af den offentlige forvaltning, og at retssystemernes effektivitet må have topprioritet, hvis det skal lykkes at gennemføre Europa 2020-strategien.
ESI-fondene støtter oprettelsen af stabile og pålidelige institutioner, som har evnen til at reagere på samfundsmæssige udfordringer, som er åbne over for at indgå i dialog med offentligheden, og som gør brug af ny teknologi for at kunne tilbyde bedre service. 17 af medlemsstaterne vil investere i alt 4,2 mia. EUR (fra ESF og EFRU) i opbygning af institutionel kapacitet til dækning af deres individuelle behov. Blandt de forventede resultater kan nævnes:

Højere kvalitet i beslutningstagningen som følge af bedre overvågning og analytisk kapacitet, strømlinede konsekvensanalyser samt systemer, der har til formål at mindske bureaukratiet

Bedre administrativ service som følge af diversificeret adgang for brugerne, optimering af de interne forvaltningsprocesser samt interoperabilitetsløsninger inden for eforvaltning

Effektivisering af medlemsstaternes retssystemer, eksempelvis ved at videreuddanne personale og indføre sagsbehandlingssystemer ved domstolene

Øget gennemsigtighed i den offentlige forvaltning og større inddragelse af de forskellige aktører

Forbedret kvalitet, integritet og professionalisme inden for embedsværket.
EFRU supplerer ESF-finansieringen af administrative reformtiltag med investeringer i IKT og anden infrastruktur.
Derudover vil Interreg-programmerne bidrage med 
790 mio. EUR
 til at etablere eller konsolidere samarbejdsstrukturer og effektivisere den offentlige service på tværs af grænserne.
KONKLUSIONER: FRA GODE INTENTIONER TIL KONKRET HANDLING
Et skub fremad for investeringer i EU
De europæiske struktur- og investeringsfonde baner vejen for langsigtet bæredygtig vækst og for et bedre Europa med bedre levevilkår for borgerne. Frem mod 2023 vil programmerne under ESI-fondene i alt investere for over 637 mia. EUR i samtlige medlemsstater i tråd med den nye Kommissions prioriteter. De over 500 innovationsprogrammer indgår i virkeliggørelsen af EU's politikmål, herunder investeringsplanen for Europa, ved både at mobilisere finansielle ressourcer og forbedre investeringsvilkårene. Programmerne sigter også mod at øge effekten af bevillingerne, hvilket vil få en positiv indvirkning på levevilkårene og beskæftigelsesmulighederne for mange millioner europæere. De bidrager desuden i betydeligt omfang til gennemførelsen af EU-lovgivningen og til strukturelle reformer efter henstillingerne i forbindelse med det europæiske semester ved at forbedre erhvervsklimaet og udvide den administrative kapacitet.
Mere end blot penge
De reformerede ESI-fonde bidrager til væksten i EU på måder, der rækker langt ud over blot finansiering. Forhåndsbetingelserne understøtter og tilskynder til strukturreformer og hjælper til at skabe et bedre investeringsklima for såvel private som offentlige investorer. Endvidere vil det øgede fokus på god forvaltningsskik og på administrativ kapacitet i den offentlige sektor sikre moderne og effektive offentlige forvaltninger (bl.a. ved at rette op på markedssvigt og forbedre leveringen af offentlige goder). Interreg-programmer og makroregionale strategier vil desuden føre borgere fra forskellige medlemsstater sammen og forbedre deres sociale og økonomiske levevilkår gennem grænseoverskridende samarbejde.
Rustet til fremtidens udfordringer
En vellykket gennemførelse af ESIF-programmerne – og af de strategier, der ligger til grund for dem via forhåndsbetingelserne – vil afhænge af god forvaltningsskik og af, at programmerne indledes omgående og gennemføres fuldt ud i de kommende år. Det er også nødvendigt med en vilje til at tilpasse sig skiftende omstændigheder som f.eks. flygtningekrisen. De områder, hvor der er behov for en fortsat indsats i hele gennemførelsesperioden 2014-2020, er især sikring af resultatorientering og et passende ambitionsniveau for målene, en udvidet anvendelse af finansielle instrumenter og fuld udnyttelse af synergierne mellem ESI-fondene, EFSI og andre finansieringsressourcer såsom Horisont 2020, både på projektniveau, i forbindelse med finansielle instrumenter og gennem investeringsplatforme. De 750 handlingsplaner, der er blevet iværksat med henblik på at opfylde forhåndsbetingelserne, viser, at der er plads til udvikling og behov for, at Kommissionen yder praktisk bistand i nogle af medlemsstaterne for at sikre de rette vilkår for investeringer.
Det er desuden nødvendigt at forenkle adgangen til ESI-fondene yderligere og mindske bureaukratiet i overensstemmelse med Kommissionens målsætninger om bedre regulering og resultatorienteret budgetlægning.

BILAG
BILAG I: Europæisk territorialt samarbejde/Interreg
BILAG II: Landeoversigter
BILAG III: Samlet additionalitetsvurdering
BILAG IV: 
Tidsplan for forelæggelse og vedtagelse af partnerskabsaftaler og programmer
(1)
Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden, Den Europæiske Landbrugsfond for Udvikling af Landdistrikterne (ELFUL) og Den Europæiske Hav- og Fiskerifond (EHFF). Samhørighedspolitikken omfatter EFRU, ESF og Samhørighedsfonden.
(2)
2023 markerer udløbet af ESI-fondenes udgiftsperiode for 2014-2020.
(3)
De opnåede resultater, der beskrives i denne meddelelse, bygger på de målsætninger for fælles output- og resultatindikatorer, som medlemsstaterne har opstillet i ESI-fondenes programmer. Nærmere oplysninger, herunder baggrundsdata, findes på:
https://cohesiondata.ec.europa.eu
.
(4)
Forordning (EU) nr. 1303/2013.
(5)
Tilførsel af midler fra ESI-fondene dækker medlemsstaternes årlige forpligtelser for perioden 2014-2016. Offentlige investeringer omfatter faste bruttoinvesteringer i den offentlige sektor samt offentlige udgifter inden for landbrug og fiskeri ifølge formålsklassifikationen for offentlig forvaltning og service.
 
Med henblik på at præsentere alle ESI-fondenes investeringer på en sammenlignelig måde i forhold til offentlige investeringer omfatter denne tabel også løbende udgifter inden for landbrug og fiskeri som en del af de offentlige investeringer, som de nationale regeringer har foretaget. Fuldstændige data for de områder, der er relevante for ESI-fondenes investeringer, findes på:
https://cohesiondata.ec.europa.eu
.
(6)
Selv om ESF's mindste andel udgjorde 23,1 % af budgettet for samhørighedspolitikken, udgør den faktiske andel 24,8 %. Det ESF-budget, der er afsat til social inklusion, udgør 25,6 % og overskrider dermed minimumsandelen på 20 %.
(7)
Kommissionens delegerede forordning (EU) nr. 240/2014.
(8)
Inden for rammerne af den integrerede havpolitik indgår både havområdestrategien for Østersøen og havområdestrategien for Adriaterhavet og Det Joniske Hav i de tilsvarende makroregionale strategier.
(9)
De opnåede resultater, der beskrives i denne meddelelse, bygger på de målsætninger for fælles output- og resultatindikatorer, som medlemsstaterne har opstillet i ESI-fondenes programmer. Nærmere oplysninger, herunder baggrundsdata, findes på:
https://cohesiondata.ec.europa.eu
.
(10)
Beskæftigelsen i EU inden for sektoren for miljøvenlige varer og tjenesteydelser steg fra 3 til 4,2 mio. arbejdspladser mellem 2002 og 2011, herunder med 20 % i de økonomiske kriseår (COM(2014) 446 final).

Summary:
Samhørighedspolitikkens bidrag til gennemførelse af Europa 2020-strategien (2014-2020)
RESUMÉ AF:
Meddelelse (COM (2015) 639 final) — maksimering af bidraget fra de europæiske struktur- og investeringsfonde
Artikel 174 i traktaten om Den Europæiske Unions funktionsmåde — Det Europæiske Økonomiske og Sociale Udvalg
HVAD ER FORMÅLET MED MEDDELELSEN OG ARTIKEL 174 I TEUF?
I meddelelsen beskrives de vigtigste resultater af forhandlingerne mellem EU-landene, deres partnere og 
Europa-Kommissionen
 om partnerskabsaftaler og programmer vedrørende 
de europæiske struktur- og investeringsfonde
.
Den følger 
forordning (EU) nr. 1303/2013
, der indførte flere vigtige reformer af programmerne for de europæiske struktur- og investeringsfonde (ESIF) for perioden 2014-2020. En af EU’s centrale målsætninger har været at reducere de økonomiske og sociale forskelle mellem de forskellige regioner i EU ved hjælp af 
samhørighedspolitikken
 ved at benytte de europæiske struktur- og investeringsfonde til at nå målsætningerne i 
Europa 2020-strategien
.
I fremskridtsrapporten opsummeres oplysninger om:
udvælgelse af projekter, 
 
resultater og  
 
gennemførelsessystemer vedrørende ESIF-programmer 
 
baseret på en analyse efter det første år med gennemførelse af reformerne.
Ifølge artikel 174 i TFEU skal EU, for at styrke sin økonomiske, sociale og territoriale samhørighed, stræbe efter at formindske forskellene mellem de forskellige områders udviklingsniveauer og forbedre situationen for de mindst begunstigede områder og øområder.
HOVEDPUNKTER
Frem mod 2023 forventes over 500 ESIF-programmer at investere for mere end 637 mia. EUR i EU-landene for at bane vejen for langsigtet bæredygtig vækst og bedre levevilkår for borgerne ved hjælp af følgende reviderede prioriteter om at:
være mere effektiv
 i forhold til at forbedre levevilkårene og beskæftigelsesmulighederne for EU-borgerne 
 
forbedre investeringsklimaet
 for private og offentlige investeringer 
 
fokusere på god forvaltningsskik
 og styrke den administrative kapacitet 
 
understøtte og tilskynde
 til strukturreformer 
 
skabe samhørighed mellem EU-borgerne
 og forbedre deres sociale og økonomiske levevilkår gennem internationalt samarbejde 
 
udvise 
 vilje til at tilpasse sig
 skiftende omstændigheder som f.eks. flygtningekrisen 
 
Fokus på resultater
 
 
fremme 
brugen af 
finansielle instrumenter
, f.eks. lån, egenkapital og garantier frem for traditionelle tilskud 
 
samt til fulde ydnytte 
andre finansieringsressourcer
 såsom 
Horisont 2020
, hvor dette er relevant. 
 
ESIF-programmerne udgør en stor del af de offentlige investeringer, og alle regioner og lande i EU drager fordel af dem.  Der er fokus på fire vækstskabende områder:
forskning og innovation 
 
digitale teknologier 
 
støtte til lavemissionsøkonomien 
 
støtte til små virksomheder. 
 
I forlængelse af de 
landespecifikke politiske anbefalinger
 i forbindelse med det 
europæiske semester
 har ESIF-investeringer til formål at skabe de rette betingelser, så kvalitetsprojekter kan blomstre, at fremme god forvaltningsskik og at forbedre den offentlige forvaltning, så virksomhederne kan vokse. De har også til formål at forbedre folks dagligdag og skabe en ny begyndelse i Europa med bedre retlige rammer for 2014-2020, idet der foretages investeringer af høj kvalitet som en del af reformen.
I meddelelsen beskrives de forventede resultater af programmerne i hver EU-land.
Fremskridtsrapport
Sidst i 2016 var der investeret næsten 130 mia. EUR i små virksomheder, forskning, bredbånd, energieffektivitet og tusindvis af andre projekter med fokus på EU’s prioriteringer inden for vækst og job som en del af Europa 2020-strategien. 
 
Målet om at fordoble brugen af finansielle instrumenter i ESIF-investeringer blev næsten nået ved udgangen af 2015. 
 
Evalueringer blev planlagt med henblik på at få et mere præcist overblik over programmernes resultater over tid, hvilket er i tråd med initiativet om et EU-budget med 
fokus på resultater
. 
 
I rapporten efterlyses nye programmer for at fremskynde processen i hele EU ved hjælp af kvalitetsprojekter og effektiv implementering med henblik på at nå investeringsmålene og høste de forventede socioøkonomiske fordele. EU-lande bliver i højere grad bedt om at dokumentere deres udgifter over for Kommissionen for at sikre, at budgettet forvaltes mere effektivt. 
 
Disse resultater og fremskridtet med hvert program kan følges på 
ESI-fondenes Open Data Portal
.
BAGGRUND
Se desuden:
En investeringsplan for Europa: Juncker-planen
 (
Europa-Kommissionen
) 
 
Hvad er investeringsplanen for Europ?
 (
Europa-Kommissionen
). 
 
Finansiering af investeringer
 (
Europa-Kommissionen
).
HOVEDDOKUMENTER
Meddelelse fra Kommissionen — Investering i job og vækst — maksimering af bidraget fra de europæiske struktur- og investeringsfonde (
COM(2015) 639 final
 af 14.12.2015).
Konsolideret udgave af traktaten om Den Europæiske Unions funktionsmåde — Tredje del — Unionens interne politikker og foranstaltninger — Afsnit XVIII — Den økonomiske, sociale og territoriale samhørighed — 
Artikel 174
 (tidl. artikel 158 i TEF) (EUT C 202 af 7.6.2016, s. 127)
TILHØRENDE DOKUMENTER
Rapport fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget —  De europæiske struktur- og investeringsfonde 2014-2020 — Sammenfattende rapport for 2016 om de årlige gennemførelsesrapporter for gennemførelsesperioden 2014-2015 (
COM(2016) 812 final
 af 20.12.2016)
Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Ungdomsgarantien og ungdomsbeskæftigelsesinitiativet efter tre år (
COM(2016) 646 final
 af 4.10.2016)
Europa Parlamentets og Rådets 
forordning (EU) 2015/1017
 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer (EUT L 169 af 1.7.2015, s. 1-38)
Efterfølgende ændringer af forordning (EU) 2015/1017 er blevet indarbejdet i grundteksten. Denne 
konsoliderede udgave
 har ingen retsvirkning.
Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Grønt beskæftigelsesinitiativ: Udnyttelse af jobskabelsespotentialet i den grønne økonomi (
COM(2014) 446 final
 af 2.7.2014)
Kommissionens 
gennemførelsesforordning (EU) nr. 215/2014
 af 7. marts 2014 om gennemførelsesbestemmelser til Europa-Parlamentets og Rådets forordning (EU) nr. 1303/2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond for så vidt angår metodologi for klimaforandringsstøtte, fastsættelse af delmål og målsætninger i resultatrammen og nomenklaturen for interventionskategorierne for de europæiske struktur- og investeringsfonde (EUT L 69 af 8.3.2014, s. 65-84).
Se 
den konsoliderede version
.
Kommissionens 
delegerede forordning (EU) nr. 240/2014
 af 7. januar 2014 om den europæiske adfærdskodeks for partnerskab inden for rammerne af de europæiske struktur- og investeringsfonde (EUT L 74 af 14.3.2014, s. 1-7).
Se 
den konsoliderede version
.
Europa-Parlamentets og Rådets 
forordning (EU) nr. 1303/2013
 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320-469)
Se den 
konsoliderede udgave
.
Europa 2020: Strategi for intelligent, bæredygtig og inklusiv vækst (
KOM(2010) 2020 endelig udg.
 af 3.3.2010)
seneste ajourføring 16.05.2018